b"\n_START_ARTICLE_\nIntian alkuper\xc3\xa4isv\xc3\xa4est\xc3\xb6\n_START_PARAGRAPH_\nIntian alkuper\xc3\xa4isv\xc3\xa4est\xc3\xb6 on termi, jolla tarkoitetaan Intian erilaisia etnisi\xc3\xa4 ja heimoryhmi\xc3\xa4, joiden sanotaan olevan alkuper\xc3\xa4isi\xc3\xa4 asukkaita maassa. Heit\xc3\xa4 kutsutaan my\xc3\xb6s sanalla adivasit, joka tarkoittaa suoraan k\xc3\xa4\xc3\xa4nnettyn\xc3\xa4 alueen alkuper\xc3\xa4isi\xc3\xa4 asukkaita. Intian alkuper\xc3\xa4isv\xc3\xa4est\xc3\xb6\xc3\xb6n lukeutuu l\xc3\xa4hes 90 miljoonaa ihmist\xc3\xa4 noin 1,1 miljardista intialaisesta. Aikaisemmin alkuper\xc3\xa4isv\xc3\xa4est\xc3\xb6\xc3\xa4 nimitettiin usein heimov\xc3\xa4est\xc3\xb6ksi. Siihen sis\xc3\xa4ltyi kuitenkin v\xc3\xa4h\xc3\xa4ttelev\xc3\xa4 leima: heimov\xc3\xa4est\xc3\xb6\xc3\xa4 pidettiin usein alempiarvoisina kuin muuta v\xc3\xa4est\xc3\xb6\xc3\xa4. Nykyisin varsinkin asemastaan tietoiset alkuper\xc3\xa4iskansojen edustajat kutsuvat itse\xc3\xa4\xc3\xa4n adivaseiksi. Yleisen\xc3\xa4 hallinnollisena kategoriana k\xc3\xa4ytet\xc3\xa4\xc3\xa4n termi\xc3\xa4 'luetellut heimot' (scheduled tribes). _NEWLINE_Etniselt\xc3\xa4 taustaltaan ja kulttuuriltaan alkuper\xc3\xa4iskansat poikkeavat suuresti toisistaan. He puhuvat yli 100 eri kielt\xc3\xa4, jotka jakaantuvat kuuteen p\xc3\xa4\xc3\xa4ryhm\xc3\xa4\xc3\xa4n: austro-aasialaisiin, munda-, mon-khmer-, tiibettil\xc3\xa4is-burmalaisiin, dravida- ja indo-arjalaisiin kieliin. Alkuper\xc3\xa4iskansat kuuluvat ministeri\xc3\xb6n viimeisimm\xc3\xa4n raportin mukaan yli 700 eri etniseen yhteis\xc3\xb6\xc3\xb6n. Ministeri\xc3\xb6 ilmoittaa kansojen lukum\xc3\xa4\xc3\xa4r\xc3\xa4n ep\xc3\xa4m\xc3\xa4\xc3\xa4r\xc3\xa4isesti siksi, ett\xc3\xa4 niiden lukum\xc3\xa4\xc3\xa4r\xc3\xa4 vaihtelee. Uusia kansoja hyv\xc3\xa4ksyt\xc3\xa4\xc3\xa4n luetelluiksi heimoiksi ja joitakin voidaan my\xc3\xb6s poistaa listalta. T\xc3\xa4m\xc3\xa4 johtuu siit\xc3\xa4, ett\xc3\xa4 kyse on hallinnollisesta kategoriasta.  P\xc3\xa4\xc3\xa4sy lueteltujen heimojen listalle edellytt\xc3\xa4\xc3\xa4 esimerkiksi seuraavia piirteit\xc3\xa4: selv\xc3\xa4sti muista erottuvaa omaa kulttuuria, maantieteellist\xc3\xa4 eristyneisyytt\xc3\xa4, taloudellista ja sosiaalista takapajuisuutta sek\xc3\xa4 arkaaista el\xc3\xa4m\xc3\xa4nmuotoa. Kyse on omalla tavallaan luokitustaistelusta, sill\xc3\xa4 p\xc3\xa4\xc3\xa4sy lueteltujen heimojen listalle antaa mahdollisuuden p\xc3\xa4\xc3\xa4st\xc3\xa4 osallisiksi kiinti\xc3\xb6ist\xc3\xa4. Intian perustuslain mukaan alkuper\xc3\xa4iskansoihin sovelletaan samanlaista kiinti\xc3\xb6politiikkaa kuin kastittomiin. N\xc3\xa4in luetelluille heimoille kuuluu suhteellista osuuttaan  vastaava osuus esimerkiksi hallinnollisista viroista ja opetuspaikoista. K\xc3\xa4yt\xc3\xa4nn\xc3\xb6ss\xc3\xa4 t\xc3\xa4m\xc3\xa4 on toteutunut adivasien kohdalla viel\xc3\xa4 huonommin kuin kastittomien.  _NEWLINE_Suhteellisesti eniten alkuper\xc3\xa4isv\xc3\xa4est\xc3\xb6\xc3\xa4 on Koillis-Intian ns. heimovaltioissa: Arunachal Pradeshissa, Meghalayassa, Mizoramissa ja Nagalandissa alkuper\xc3\xa4isv\xc3\xa4est\xc3\xb6n osuus on yli puolet v\xc3\xa4est\xc3\xb6st\xc3\xa4. Koillis-Intian ulkopuolella eniten adivaseja on Chhattisgarhissa (31,8%), Jharkhandissa (26,3%), Orissassa (22,2%), Sikkimiss\xc3\xa4 (20,6%) ja Madhya Pradeshissa (20,3\xc2\xa0%)._NEWLINE_Adivasien sosiaalinen asema on verrannollinen dalitien (kastittomien) asemaan. Arvioidaan, ett\xc3\xa4 Intian itsen\xc3\xa4isyyden aikana noin 30 miljoonaa alkuper\xc3\xa4iskansojen j\xc3\xa4sent\xc3\xa4 on pakkosiirretty suurpatojen, kaivosten, teiden ja muiden kehityshankkeiden tielt\xc3\xa4._NEWLINE_Elokuussa 2019 Helsingin Sanomissa julkaistun uutisen mukaan noin yhdeks\xc3\xa4\xc3\xa4 miljoonaa adivasi-heimoon kuuluvaa ihmist\xc3\xa4 uhkaa pakkosiirto perinteisilt\xc3\xa4 asuinseuduiltaan luonnonsuojelun nimiss\xc3\xa4. Luonnonsuojeluj\xc3\xa4rjest\xc3\xb6t ovat katsoneet, ett\xc3\xa4 alkuper\xc3\xa4iskansat asuvat laittomasti kotiseuduillaan, joista osa on luonnonsuojelualueilla. J\xc3\xa4rjest\xc3\xb6jen mukaan heimolaiset h\xc3\xa4iritsev\xc3\xa4t villiel\xc3\xa4imi\xc3\xa4, kuten tiikereit\xc3\xa4, ja heid\xc3\xa4n maanviljelytapansa tuhoavat metsi\xc3\xa4."